पटना : राज्य क ट्रांसमिशन लाइन क निर्माण आ रखरखाव लेल संयुक्त उपक्रम 29 दिसंबर कए बनि गेल। राजगीर मे मुख्यमंत्री नीतीश कुमार क उपस्थिति मे बिहार स्टेट पावर ट्रांसमिशन कंपनी लिमिटेड आ पावर ग्रिड कारपोरेशन आफ इंडिया लिमिटेड क बीच एकरनामा भेल। एहि मौका पर ऊर्जा मंत्री विजेन्द्र प्रसाद यादव, पावर ग्रिड क सीएमडी आरएन नायक, ऊर्जा विभाग क प्रधान सचिव संदीप पौंड्रिक, बिहार स्टेट पावर होल्डिंग कंपनी क सीएमडी पीके राय, बिहार स्टेट पावर संचरण कंपनी क एमडी टीटी झा सहित वरीय अधिकारी मौजूद छलाह।
 बिहार स्टेट पावर ट्रांसमिशन कंपनी लिमिटेड आ पावर ग्रिड कारपोरेशन आफ इंडिया लिमिटेड मिल कए संयुक्त उपक्रम चलाउत। एकरनामा 25 वर्ष लेल भेल अछि। नव संचरण लाइन क निर्माण, पुरान क रखरखाव आ ग्रिड क देखरेख सहित सबटा कार्य संयुक्त रूप स होएत। प्रथम पांच वर्ष मे ट्रांसमिशन कए मजबूत बनेबा लेल 6300 करोड़ टका खर्च करबा क योजना बनल अछि। संयुक्त उपक्रम कंपनी क जिम्मा ग्रिड तक बिजली आपूर्ति व्यवस्था क जिम्मेदारी रहत। कंपनी आ पावर ग्रिड क 50-50 प्रतिशत हिस्सेदारी राखल अछि।
 संयुक्त उपक्रम बनला स कंपनी क अभियंता मे सब तमसायल छथि। जखन कि पावर ग्रिड क अभियंता मे खुशी क माहौल कायम अछि। कंपनी क अभियंता क अनुसार पावर ग्रिड शुरू स एकाधिकार जमेबा मे लागल अछि। जनवरी 2013 स ट्रांसमिशन ज्वाइंट वेंचर काज करै लागत। 